འུ་ཅག་འདི་ལྟར་འབྲལ་དགོས་བྱུང་།རྗེས་ཕྱོགས་ཀྱི་འཚོ་བའི་ཁྲོད།ཁྱོད་ཚོ་དཀའ་ཁག་གང་ལ་ཕྲད་ཀྱང་།སློབ་སྦྱོང་སྐབས་ཀྱི་སྡུག་བསྔལ་ནི་ཡུད་ཙམ་གྱི་སྡུག་བསྔལ་ཡིན་ལ།སློབ་སྦྱོང་མ་བྱས་པའི་སྡུག་བསྔལ་ནི་ཚེ་གང་གི་སྡུག་བསྔལ་ཡིནཔའི་བློ་སྔོན་དུ་སོང་ནས་སློབ་གྲྭར་འགྲིམ་རྒྱུ་དང་སློབ་སྦྱོང་ལ་འབད་པ་བྱེད་རྒྱུར་གཡོལ་མི་རུང་།ས་གང་དུ་སོང་ཡང་།རང་ཉིད་བོད་ཅིག་ཡིན་པ་བརྗེད་མི་རུང་།མི་རིགས་ཤིག་ལ་མཚོན་ན་ཁྲག་དང་རུས་རྒྱུད་ཀྱི་རྟགས་མཚན་ཚུགས་ཐུབ་ཅིག་ཡོད་པ་ནི་སྐད་ཡིག་ཡིན།མི་རིགས་ནི་ཕྲེང་བ་ཞིག་ཡིན་པའི་དབང་དུ་བཏང་ན་སྐད་ཡིག་ནི་དེའི་ཕྲེང་ཐག་ལྟ་བུ་ཡིན།ཕྲེང་ཐག་ཆད་ཚེ་ཕྲེང་བ་སིལ་བུར་འཐོར་འགྲོ་བས།རང་གི་སྐད་ཡིག་ནི་མི་རིགས་རང་གི་བླ་སྲོག་ཡིན་པ་ཤེས་དགོས།ཨ་རིའི་བསམ་བློ་བ་མན་ངྷི་ལ་ལགས་ཀྱིསཕ་རོལ་པོས་གོ་བའི་སྐད་ཀྱི་ལམ་ནས་སྐད་ཆ་ཞིག་བཤད་ན།ཁྱོད་ཀྱིས་བསྒུལ་ཐུབ་པ་ནི་ཁོའི་ཀླད་ཆེན་ཡིན།གལ་སྲིད་ཕ་སྐད་ཀྱི་ལམ་ནས་སྐད་ཆ་ཞིག་བཤད་ན།ཁྱོད་ཀྱིས་བསྒུལ་ཐུབ་པ་ནི་ཁོའི་སེམས་ཡིནཞེས་གསུངས་པའི་རྨད་དུ་བྱུང་བའི་ལེགས་བཤད་དེ་སེམས་ལ་དམ་པོར་བཟུང་སྟེ།ཡབ་མེས་རྣམས་ཀྱི་བླ་མི་སྒུལ་བ་དང་བུ་རབས་ཚ་རྒྱུད་ཀྱི་འཚོ་བའི་ཆེད་དུ།ཁྱོད་ཚོས་རྒྱུན་དུ་ཕ་སྐད་གཙང་མ་བཤད་བཞིན་རང་གི་སྐད་ཡིག་གིས་རིག་གནས་སྣ་མང་གི་དཔལ་དང་གཡང་བཀུག་ནས་མི་རིགས་ཀྱི་མ་འོངས་པའི་མཚར་སྡུག་བྲི་རྒྱུ་དམིགས་ཡུལ་དུ་འཛིན་དགོས།ཁྱོད་ཚོས་རང་གི་སྐད་ཡིག་གིས་སྔོན་ཐོན་དང་འཕེལ་རྒྱས་ཀྱི་སྒོ་གླེགས་ཡངས་པོར་འབྱེད་བཞིན་མིག་གིས་འཛམ་གླིང་ལ་ལྟ་ཞོར་གོམ་པ་མདུན་དུ་སྤོ་དགོས།ཁྱོད་ཚོས་མི་ཚེའི་བགྲོད་ལམ་སྟེང་རང་ཉིད་ཀྱི་ཁ་ཕྱོགས་གཏན་འཁེལ་བྱེད་ཐུབ་ཚེ།འཛམ་གླིང་གིས་ཁྱོད་ཚོར་ལམ་འབྱེད་ངེས་ཡིན་ལ།དུས་རབས་གསར་པས་ཁྱོད་ཚོར་སྔོན་བསུ་བྱེད་ངེས་ཡིན།ད་དུང་ཁྱོད་ཚོས་འཛམ་གླིང་གི་ནམ་མཁར་གངས་དཀར་རྟགས་ཅན་གྱི་འཕུར་མདའ་གཏོང་དགོས་ལ།ཞི་བདེའི་རྒྱ་མཚོའི་ནང་དུ་ནོར་གནག་རྟགས་ཅན་གྱི་གྲུ་གཟིངས་ཀྱང་གཏོང་དགོས།དུས་དེར་སླེབས་རག་བར་དགེ་རྒན་ང་རང་ཤི་སོང་ནའང་རེ་ལྟོས་ཀྱི་མིག་ཟུང་ནམ་ཡང་བཙུམ་མི་སྲིད་པར་ཅར་རེར་ཁྱོད་ཚོ་ལ་བགྲད་ངེས།